Worcester-museum kry sy witblits-stooklisensie terug | Netwerk24
Worcester-museum kry sy witblits-stooklisensie terug
Deur Naomi Theron 05 November 2018 06:00
Die Worcester-museum het weer sy lisensie gekry om witblits te stook. Die stokery-personeel, Zukile Jobela, Faiza van Schalwyk en Jonathan Murphy spog met hul produkte. Jobela wys die ware skink-en-proemetode met 'n oorspronklike handgemaakte proekraffie.
Valleiers en besoekers van buite wat lief is vir witblits het goeie nuus gekry – ná vele oponthoude oor baie jare is die Worcester Museum, geleë op Kleinplasie, se dranklisensie weer toegeken.
Die museum mag nou weer soos van ouds witblits stook. Die museum is landwyd bekend vir sy uitstekende witblitsprodukte en moes noodwendig die afgelope paar jaar baie besoekers teleurstel omdat die witblits nie verkoop kon word nie.
Nadat die lisensie weer toegeken is, het dit die entoesiastiese stokers net 'n paar dae geneem om die stokery weer aan die gang te kry.
Johathan Murphy het saam met Zukile Jobela kleigrond aangemaak om die ketels vir die belangrike stokery te verseël.
Die museum ontvang skenkings van plase om die witblitsprodukte te maak.
Ware witblits word van druiwe gemaak en die stookproduk van enige ander vrugte word mampoer genoem.
Worcester Museum behou egter die naam witblits op al sy drankprodukte. Nuwe etikette is reeds ontwerp vir die komende witblits en likeurs wat in die museumwinkel te koop aangebied word.
Die inkomste wat uit die verkope gegenereer word, word in die museum teruggeploeg om te help om herstelwerk en opgradering te finansier.
Produkte wat tans geproe en gekoop kan word, sluit in perskewitblits, appelwitblits, pruimwitblits, sjokoladewitblits, rooiboslikeur, koffielikeur, groenvylikeur, Velvet-likeur en Bar One-likeur.